CELEX: 32015D0627
Language: da
Date: 2015-04-20 00:00:00
Title: Rådets afgørelse (EU) 2015/627 af 20. april 2015 om fastlæggelse af holdning, der skal indtages på Den Europæiske Unions vegne ved det syvende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A, B og C

22.4.2015   
            
            
               DA
            
            
               Den Europæiske Unions Tidende
            
            
               L 103/8
            
         RÅDETS AFGØRELSE (EU) 2015/627
   af 20. april 2015
   om fastlæggelse af holdning, der skal indtages på Den Europæiske Unions vegne ved det syvende møde i partskonferencen under Stockholmkonventionen om persistente organiske miljøgifte, for så vidt angår forslaget om ændring af bilag A, B og C
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 14. oktober 2004 blev Stockholmkonventionen om persistente organiske miljøgifte (»konventionen«) godkendt på Det Europæiske Fællesskabs vegne ved Rådets afgørelse 2006/507/EF (1).
            
         
               (2)
            
            
               Unionen har gennemført konventionens forpligtelser i EU-retten ved Europa-Parlamentets og Rådets forordning (EF) nr. 850/2004 (2).
            
         
               (3)
            
            
               Den Europæiske Union lægger stor vægt på, at konventionens bilag A, B og/eller C gradvis og under hensyntagen til forsigtighedsprincippet udvides med nye kemikalier, der opfylder betingelserne for persistente organiske miljøgifte, med henblik på at leve op til konventionens målsætninger og til de tilsagn, som regeringerne gav på verdenstopmødet om bæredygtig udvikling i Johannesburg i 2002 om at mindske de negative virkninger af kemikalier inden 2020.
            
         
               (4)
            
            
               I henhold til artikel 22 i konventionen kan partskonferencen (»COP«) vedtage beslutninger om ændring af bilag A, B og/eller C til konventionen. Sådanne beslutninger træder i kraft et år efter datoen for depositarens underretning om en ændring, undtagen for de parter i konventionen (»parterne«), der har fravalgt ændringen af bilaget.
            
         
               (5)
            
            
               Efter modtagelse i 2011 af en indstilling fra Unionen af pentachlorphenol (PCP) har Komitéen for Vurdering af Persistente Organiske Miljøgifte (»POP-komitéen«), der er oprettet i medfør af konventionen, afsluttet sit arbejde vedrørende PCP. POP-komitéen fandt, at PCP overholder konventionens kriterier for opførelse på listen i konventionens bilag A. COP forventes på sit syvende møde at træffe beslutning om at opføre PCP på listen i konventionens bilag A.
            
         
               (6)
            
            
               Markedsføring eller anvendelse af PCP er forbudt i henhold til Europa-Parlamentets og Rådets forordning (EF) nr. 1907/2006 (3). Markedsføring og anvendelse af PCP som plantebeskyttelsesmiddel eller biocidholdigt produkt er forbudt i henhold til henholdsvis Europa-Parlamentets og Rådets forordning (EF) nr. 1107/2009 (4) og (EU) nr. 528/2012 (5). Eftersom PCP kan transporteres over store afstande i miljøet, ville en global udfasning af anvendelsen af dette kemikalium være mere gavnlig for EU-borgerne end alene et forbud i Unionen.
            
         
               (7)
            
            
               POP-komitéen anbefaler opførelse af PCP på listen i konventionens bilag A med en specifik undtagelse for fremstilling og anvendelse af PCP til master og tværliggere. Unionen har ikke behov for den specifikke undtagelse, men den bør acceptere den specifikke undtagelse under COP's syvende møde, hvis dette er nødvendigt for at sikre, at PCP opføres på listen.
            
         
               (8)
            
            
               Efter modtagelse i 2011 af en indstilling fra Unionen af chlorerede naphtalener, fandt POP-komitéen, at chlorerede naphtalener (PCN) overholder konventionens kriterier for opførelse på listen i konventionens bilag A og C. COP forventes på sit syvende møde at træffe beslutning om at opføre PCN i konventionens bilag A og C.
            
         
               (9)
            
            
               PCN fremstilles ikke i Unionen, men det kan fremstilles utilsigtet, især ved forbrænding (primært forbrænding af affald). Sådanne aktiviteter er omfattet af Europa-Parlamentets og Rådets direktiv 2010/75/EU (6) og kræver anvendelse af visse emissionsbegrænsende foranstaltninger.
            
         
               (10)
            
            
               Markedsføring og anvendelse af PCN er forbudt i Unionen i henhold til forordning (EF) nr. 850/2004. Eftersom PCN kan transporteres over store afstande i miljøet, ville en global udfasning af anvendelsen af dette kemikalium være mere gavnlig for EU-borgerne end alene et forbud i Unionen.
            
         
               (11)
            
            
               Efter modtagelse i 2011 af en indstilling fra Unionen af hexachlorbutadien (HCBD), fandt POP-komitéen, at PCP overholder konventionens kriterier for opførelse på listen i konventionens bilag A og C. COP forventes på sit syvende møde at træffe beslutning om at opføre HCBD i konventionens bilag A og C.
            
         
               (12)
            
            
               Fremstillingen af HCBD er ophørt i Unionen, men HCBD kan fremstilles utilsigtet i visse industrielle aktiviteter. Sådanne aktiviteter er omfattet af direktiv 2010/75/EU og kræver anvendelse af visse emissionsbegrænsende foranstaltninger.
            
         
               (13)
            
            
               Markedsføring og anvendelse af HCBD er forbudt i Unionen i henhold til forordning (EF) nr. 850/2004. Eftersom HCBD kan transporteres over store afstande i miljøet, ville en global udfasning af anvendelsen af dette stof være mere gavnlig for EU-borgerne end alene et forbud i Unionen.
            
         
               (14)
            
            
               Perfluoroctansulfonsyre (PFOS) og derivater heraf er allerede opført på listen i konventionens bilag B med et antal specifikke undtagelser. Efter at have gennemgået disse undtagelser opfordrer POP-komitéen parterne til at indstille anvendelsen af PFOS i gulvtæpper, læder og beklædning, tekstiler og polstring, lakering og lakeringsadditiver og insekticider til bekæmpelse af røde brandmyrer og termitter. POP-komitéen opfordrer også parterne til at begrænse anvendelsen af PFOS i hård metalbeklædning, som for øjeblikket er tilladt som en »specifik undtagelse«, til kun at omfatte hård metalbeklædning i lukkede systemer, hvilket i øjeblikket er tilladt som et »acceptabelt formål« under konventionen. Desuden opfordrer POP-komitéen parterne til at indstille anvendelsen af PFOS i insektgift til bekæmpelse af bladskærermyrer af slægterne Atta spp. og Acromyrmex spp, hvilket i øjeblikket er tilladt som et »acceptabelt formål« under konventionen.
            
         
               (15)
            
            
               Unionen bør støtte fjernelsen af de »specifikke undtagelser« og »acceptable formål« for PFOS og derivater heraf i overensstemmelse med POP-komitéens forslag, herunder undtagelsen for brug som befugtningsmidler i kontrollerede elektropletteringssystemer, som er gennemført i Unionen ved forordning (EF) nr. 850/2004, og som udløber den 26. august 2015 —
            
         VEDTAGET DENNE AFGØRELSE:
   Artikel 1
   1.   Den holdning, der skal indtages på Unionens vegne på det syvende møde af COP under Stockholmkonventionen om persistente organiske miljøgifte, er i overensstemmelse med POP-komitéens anbefalinger at støtte:
   
               —
            
            
               opførelse af pentachlorphenol (7) (PCP) på listen i konventionens bilag A. Unionen kan om nødvendigt acceptere en »specifik undtagelse« for fremstilling og anvendelse af PCP til master og tværliggere
            
         
               —
            
            
               opførelse af polychlorerede naphtalener (8) (PCN) på listen i konventionens bilag A og C uden undtagelse
            
         
               —
            
            
               opførelse af hexachlorbutadien (HCBD) på listen i konventionens bilag A og C uden undtagelse
            
         
               —
            
            
               fjernelse af følgende undtagelser og acceptable formål fra angivelsen for perfluoroctansulfonsyre (PFOS) og derivater heraf fra konventionens bilag B: gulvtæpper, læder og beklædning, tekstiler og polstring, lakering og lakeringsadditiver, insekticider til bekæmpelse af røde brandmyrer og termitter, insektgift til bekæmpelse af bladskærermyrer af slægterne Atta spp. og Acromyrmex spp.
            
         
               —
            
            
               fjernelse af den specifikke undtagelse for PFOS i metalbeklædning, undtagen hård metalbeklædning i lukkede systemer, der er opført som et »acceptabelt formål« i konventionen.
            
         2.   Justeringer til denne holdning kan efter koordinering på stedet aftales i lyset af udviklingen på COP's syvende møde.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 20. april 2015.
      
         
            På Rådets vegne
         
         J. DŪKLAVS
         
            Formand
         
      
   
   
      (1)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
   
      (2)  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).
   
      (3)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
   
      (4)  Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
   
      (5)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
   
      (6)  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).
   
      (7)  Pentachlorphenol og salte og estere heraf.
   
      (8)  Dichlorerede naphtalener, trichlorerede naphtalener, tetrachlorerede naphtalener, pentachlorerede naphtalener, hexachlorerede naphtalener, heptachlorerede naphtalener og octachlorerede naphtalener, individuelt eller som dele af chlorerede naphtalener.